KIRJALLINEN KYSYMYS E-0497/01 esittäjä(t): Elly Plooij-van Gorsel (ELDR) komissiolle. Radiotaajuuksien tehokas hallinnointi.



Virallinen lehti nro 261 E , 18/09/2001 s. 0126 - 0127



KIRJALLINEN KYSYMYS E-0497/01 esittäjä(t): Elly Plooij-van Gorsel (ELDR) komissiolle (22. helmikuuta 2001) Aihe: Radiotaajuuksien tehokas hallinnointi Alankomaiden tiedotusvälineitä koskevassa laissa (82 artikla f kohta) kielletään kaupallisia radiopalveluita toimimasta samanaikaisesti useammalla kuin yhdellä kaupallisella taajuusalueella. Kyseinen kielto sai hiljan paljon huomiota osakseen julkisuudessa, koska se merkitsee periaatteessa sitä, että kaksi radioasemaa, joilla on taloudellisia siteitä keskenään, eivät voi molemmat tavoitella taajuutta Alankomaissa kesällä 2001 pidettävässä taajuushuutokaupassa. Suosittu kaupallinen asema Classic FM uhkasi sen vuoksi lopettaa toimintansa Alankomaiden radioaalloilla. Classic FM, jolla on yli puolitoista miljoonaa kuuntelijaa, kuuluu nimittäin kaupalliselle Sky Radio -asemalle, joka myös aikoo osallistua radiotaajuuksien huutokauppaan. Ottaen huomioon, että kyseinen kielto oli Alankomaiden kilpailuviranomaisen näkemyksen vastainen ja että Alankomaiden parlamentin toisen kamarin enemmistön mielestä sille ei ollut perusteita, hallitus päätti sallia sekä Classic FM:n että Sky Radion osallistumisen huutokauppaan. 1. Katsooko komissio, että Alankomaiden tiedotusvälineitä koskevan lain 82 artiklan f kohta on yhteisön televiestintälainsäädännön mukainen, erityisesti mitä tulee sen sähköisen viestinnän verkkoja ja palveluja koskevista valtuutuksista annetun direktiiviehdotuksen radiotaajuuksien hallintoon liittyviin säännöksiin ja kyseisen direktiivin soveltamiseen lähitulevaisuudessa? 2. Onko komissio kanssani yhtä mieltä siitä, että huutokaupan järjestämisen ajatuksena on saada aikaan rajallisten voimavarojen tarkoituksenmukainen jakautuminen ja että kieltämällä kahdelta toisiinsa kytkeytyvältä radioasemalta FM-taajuuksien samanaikaisen hakemisen ei voida taata, että harvat tarjolla olevat taajuudet tulevat todellisuudessa käytettyä tehokkaasti? Erkki Liikasen komission puolesta antama vastaus (11. huhtikuuta 2001) 1. Telepalvelualan yleisten valtuutusten ja yksittäisten toimilupien yhteisistä puitteista 10. huhtikuuta 1997 annetussa Euroopan parlamentin ja neuvoston direktiivissä 97/13/EY (toimilupadirektiivissä) säädetään menettelyistä, joita noudatetaan myönnettäessä yleisiä valtuutuksia ja yksittäisiä toimilupia. Jo direktiivin otsikosta käy ilmi, että parlamentin jäsenen mainitsemat radiolähetyspalvelut eivät kuulu direktiivin soveltamisalaan, koska niiden ei katsota sisältyvän telepalveluihin. Direktiivin 1 artiklan 1 kohta vahvistaa tämän. Komissio teki heinäkuussa 2000 ehdotuksen tulevaksi sääntelykehykseksi, jonka on tarkoitus kattaa kaikki sähköisessä viestinnässä käytettävät siirtoverkot, radio- ja televisiolähetysten siirtoverkot ja -palvelut mukaan luettuina. Ehdotettuun sääntelykehykseen eivät kuitenkaan sisälly sisältöpalvelut, eivät myöskään lähetyssisällöt. Joka tapauksessa komission ehdotus on parhaillaan käsiteltävänä Euroopan parlamentissa ja neuvostossa, ja kysyjän tarkoittamia säännöksiä voidaan arvioida vasta sitten kun kaikki asian kannalta merkitykselliset direktiivit on hyväksytty lopullisessa sanamuodossaan. 2. Komissio katsoo, että Alankomaiden tiedotusvälineitä koskevan lain 82 f pykälässä säädetty rajoitus, jonka mukaan kullekin radiotoiminnan harjoittajalle voidaan myöntää enintään yksi toimilupa, voi palvella jotakin tiettyä tarkoitusta, esimerkiksi moniarvoisuuden varmistamista tiedotusvälineissä. Mainitun pykälän 3 momentissa säädetään kuitenkin poikkeuksesta, joka koskee radiotaajuuksien tehokkaan käytön huomioon ottamista. Näin ollen Alankomaiden tiedotusvälineitä koskeva laki antaa Alankomaiden viranomaisille mahdollisuuden myöntää radiotoiminnan harjoittajalle useamman kuin yhden taajuuden radiotaajuuksien tehokkaan käytön varmistamiseksi.